Mikhail Khodorkovsky, li inħeles wara 10 snin ħabs fuq frodi, qal li bi ħsiebu li jaħdem għad-demokrazija f’pajjiżu iżda ma kienx bi ħsiebu li jidħol direttament fin-negozju jew fil-politika. F’konferenza tal-aħbarijiet f’Berlin fejn is-Sibt iltaqa’ ma’ ibnu u ommu (ritratt isfel), Khodorkovsky qal li għandu biżżejjed flus biex ma jkollux għalfejn jaħdem biex jgħix. Qal li qed jippjana jmur lura r-Russja iżda jagħmel dan biss darba jkun assigurat li l-kumplikazzjonijiet legali ma jżommuhx milli jkun jista’ jitylaq mill-pajjiż. Osseravaturi qalu li għalissa Khodorkovsky żġur ma jistax imur lura r-Russja għax għadu ma ssodisfax parti mill-piena, dik li jħallas multa. Din għadha ma tħallsitx. Dak li qabel intefa’ l-ħabs kien l-aktar bniedem sinjur tar-Russja qal li l-fatt li Putin ħelsu mill-ħabs ma jfissix li m’għadx fadal pruġunieri politiċi fir-Russja u bħala eżempju semma lil sieħbu Platon Lebedev.